b'\n_START_ARTICLE_\nTsongkhapa\n_START_SECTION_\nS\xc3\xbcnd\n_START_PARAGRAPH_\nS\xc3\xbcndis Amdo (A-mdo) provintsis Kukunori j\xc3\xa4rve l\xc3\xa4hedal Tsong Khas. Kutsutakse austavalt "Je (Dze) Rinpoche" (Rje Rin-bo-che).   _NEWLINE_Auv\xc3\xa4\xc3\xa4rsete laamade elulugusid k\xc3\xa4sitlevaid tekste nimetatakse "namtar" (rnam-thar, tiibeti keeles phyi\'i rham thar)ehk "Virgumisele juhtivad lood", kus antakse illustreeriv n\xc3\xa4ide, kuidas tekstis kirjeldatud kangelane saavutas valgustatuse, eesm\xc3\xa4rgiks on innustada teksti lugejat j\xc3\xa4rgima ikka sama teed._NEWLINE_Tsongkhapa elulugu kuulub just namtari kategooria tekstide hulka. _NEWLINE_Tsongkhapa elulugu r\xc3\xa4\xc3\xa4gib: juba Buddha \xc5\xa0\xc4\x81kjamuni ajal olevat Tsongkhapa noores eas annetanud Buddhale kristalse palvekee, mille eest vastutasuks sai merekarbi. Buddha kutsus oma \xc3\xb5pilase Ananda ja teatas tolle juuresolekul, et lahke annetaja Tsongkhapa s\xc3\xbcnnib j\xc3\xa4rgmises elus Tiibetis, rajab Gandeni kloostri, asetab Buddhale p\xc3\xa4he kuldse krooni ja paneb Buddha (Dharma) \xc3\xb5petuse taas Tiibetis vohama. L\xc3\xb5petuseks andis Buddha poisile ka tulevase nime, mis talle pannakse j\xc3\xa4rgmises elus, Sumati Kirti ehk Losang Drakpa (Blo-bzang grags-pa, Lozang-dragpa)._NEWLINE_Enne Tsongkhapa s\xc3\xbcndi oli mitmeid imelisi endeid, mis andsid m\xc3\xa4rku tema peatse s\xc3\xbcnni kohta. Tema vanemad n\xc3\xa4gid v\xc3\xa4idetavalt korduvalt t\xc3\xa4henduslikke unen\xc3\xa4gusid, et nende s\xc3\xbcndiv laps on Avalokiteshvara, Mandzjushri ja Vadzrapani kehastus. Tema tulevane \xc3\xb5petaja ja guru Chojey Dondrub-rinchen (Chos-rje Don-grub rin-chen) sai Tsongkhapa s\xc3\xbcnni kohta teada Jam\xc4\x81ntakalt, kes talle \xc3\xbctles seda isiklikult tema n-\xc3\xb6 kaemusvisioonis. Raevukas jumalus lubas tulla isiklikult Amdosse, et saada tema \xc3\xb5pilaseks._NEWLINE_Naban\xc3\xb6\xc3\xb6ri l\xc3\xa4bil\xc3\xb5ikamisel kukkus paar tilka verd maapinnale ja neist olevat kasvanud imeilus valge sandlipuu, j\xc3\xa4meda t\xc3\xbcve ja 100 000 igihalja lehega. 100 000 (kumbum) on Tiibeti budismis arv, millega armastatakse spekuleerida, kuid mis ei t\xc3\xa4henda mitte alati t\xc3\xa4pset aritmeetilist hulka._NEWLINE_Igal lehel, mis puul kasvas, oli Buddha Sinhanada (Seng-ge sgra) kujutis. Puu t\xc3\xbcvel ja okstel olid tiibetikeelsed silbid. _NEWLINE_Tsongkhapa s\xc3\xbcndis neljanda lapsena kuue venna hulgas. Kohta, kus ta s\xc3\xbcndis ja kus teda emaga \xc3\xbchendav naban\xc3\xb6\xc3\xb6r l\xc3\xa4bi l\xc3\xb5igati, sinna olevat kasvanud kummaline sandlipuu. Igal lehel oli Buddha Sinhanada (Sangs-rgyas Seng-ge sgra) kujutis. Paik, kus see juhtus, kannab nime Kumbum (sKu-\xe2\x80\x98bum) (100 000 kujutist). Hiljem ehitati samasse paika gelugi klooster KumBum. Hiinlaste okupatsiooniv\xc3\xa4gede poolt saeti imeline sandlipuu maha, Burjaadi rahvusest Vene maadeuurija ja tibetoloog Gombo\xc5\xbeab Ts\xc3\xb6bikov t\xc3\xb5i kloostrit k\xc3\xbclastades 1900. aastal kaasa m\xc3\xb5ned lehed, mida kohalikud KumBumi laamad m\xc3\xbc\xc3\xbcsid palver\xc3\xa4nduritele raha eest. Neil lehtedel olid tiibeti t\xc3\xa4hed. Samuti tegi ta kuulsast sandlipuust fotosid mis on s\xc3\xa4ilinud meie p\xc3\xa4evini. _NEWLINE_P\xc3\xa4ev p\xc3\xa4rast Tsongkhapa ilmaletulekut saatis Chojey Dondrub-rinchen oma tulevase kuulsa \xc3\xb5pilase vanematele annetused Buddha kuju ja kirja.\n_START_SECTION_\nLapsep\xc3\xb5lv\n_START_PARAGRAPH_\nElulugu v\xc3\xa4idab, et Tsongkhapa oli ebatavaline laps, imeline. Mitte kunagi ei k\xc3\xa4itunud ta valesti, oli v\xc3\xa4ga arukas ja tark ning tahtis pidevalt \xc3\xb5ppida, et omandada aina enam teadmisi. Tema isa kutsus k\xc3\xbclla Chojey Dondrub-rincheni ja laama tegi ettepaneku, et hoolitseb lapsukese hariduse eest, millega vanemad meelsasti n\xc3\xb5ustusid._NEWLINE_Ilmaliku t\xc3\xb5otused (sanskriti keeles upasaka) v\xc3\xb5ttis vastu 3-aastaselt IV Karmapa (1340\xe2\x80\x931383), Rolpey Dorje (Rol-pa\'i Rdo-rje) juhendamisel ja sai nimeks "Kunga Nyingpo" (Kun-dga\' Snying-po)._NEWLINE_V\xc3\xa4ike Tsongkhapa \xc3\xb5ppis oma guru]] k\xc3\xa4e all edukalt. Talle piisas vaid Chojey lugemise j\xc3\xa4lgimisest, kui ta m\xc3\xb5istis kohe k\xc3\xb5ike ja omandas v\xc3\xa4idetavalt hetkega lugemisv\xc3\xb5ime, ilma et oleks pidanud sellele aega kulutama._NEWLINE_Selle aja jooksul \xc3\xb5petas tema esimene guru Chojey Dondrub-rinchen Tsonkhapale ka viie T\xc5\xa1akrasamvara olemuse ehk aspekti (Dril-bu lha-lnga), Hevajra, Jam\xc4\x81ntaka, ja Vad\xc5\xberapani v\xc3\xb5imustamist. Seitsmeaastasena oli ta selgeks \xc3\xb5ppinud terve rituaalide hulga, oli l\xc3\xa4bi teinud T\xc5\xa1akrasamvara ritriidi ja p\xc3\xbchendumise ning oli juba v\xc3\xb5imeline looma visioonis ja kaemuses Vad\xc5\xberapani kui jumaluse kuju ja seisundeid._NEWLINE_Sel ajal n\xc3\xa4gi ta unes ka Ati\xc5\xa1at (Jo-bo rJe dPal-ldan A-ti-sha) (982\xe2\x80\x931054), mida gelugi koolkond loeb m\xc3\xa4rgiks, et Tsongkhapal oli \xc3\xb5ige arusaam Buddha Dharmast ja t\xc3\xa4nu sisekaemuse teel omandatud tarkusele reformeerib Buddha \xc3\xb5petuse Tiibetis, nagu kunagi Ati\xc5\xa1a seda tegi._NEWLINE_Seitsmeaastaselt v\xc3\xb5ttis vastu esimese mungat\xc3\xb5otuse oma gurult ja sai nime Lozang-dragpa.\n_START_SECTION_\nT\xc3\xa4iskasvanuiga\n_START_PARAGRAPH_\nTsongkhapa \xc3\xb5ppis Amdos kuni 16. eluaastani ja suundus siis Kesk-Tiibetisse U-tsangi (dBus-gtsang)._NEWLINE_P\xc3\xa4rast lahkumist Amdost ei k\xc3\xbclastanud Tsongkhapa enam kunagi oma kodukanti. Tema esimene \xc3\xb5petaja ja guru Chojey Dondrub-rinchen veetis kogu elu Amdos, kus ta rajas Jakyungi kloostri (Bya-khyung dGon-pa), mis j\xc3\xa4\xc3\xa4b KumBumist l\xc3\xb5unasse._NEWLINE_Reformimise idee tuli Tsongkhapale t\xc3\xa4nu (kadampa (Bka\'-gdams-pa, kasutusel on ka s\xc3\xb5na \xe2\x80\x93kadam), traditsioonile, mille t\xc3\xb5i Tiibetisse Ati\xc5\x9ba.\n_START_SECTION_\nEnnustus\n_START_PARAGRAPH_\nKauges tulevikus s\xc3\xbcnnib Tsongkhapa \xc3\xbcheteistk\xc3\xbcmnenda Buddhana neist 1000 Buddhast, kes meie maailma peavad ilmuma. Buddha Shakjamuni oli neljas ja j\xc3\xa4rgmine saabuv Buddha Maitreia on arvult viies.  _NEWLINE_Kuigi Tiibetis eksisteerib veel paralleelselt teine versioon, mis levinud massiliselt, kus \xc3\xb6eldakse, et Tsongkhapa nagu Buddha Shakjamuni omal ajal vaibus \xc3\xa4ra nirvaanasse ega s\xc3\xbcnni enam iial \xc3\xbcmber._NEWLINE_mahajaana'